**Jukka Antero Hienonen** (s. 9. elokuuta 1961 Jyväskylä) on suomalainen yritysjohtaja. Hän on suorittanut kauppatieteiden maisterin tutkinnon Turun kauppakorkeakoulussa. Hienonen on toiminut Finnairin toimitusjohtajana 2006–2009 ja SRV-yhtiöiden toimitusjohtajana 2010–2015.

Finnairin palveluksessa Hienonen aloitti marraskuussa 2005 siirtyen yhtiön toimitusjohtajaksi 2006. Hän erosi toimesta yllättäen oma-aloitteisesti elokuussa 2009, koska hänen ääntänsä yhtiön kehittämisessä ja neuvotteluissa ammattiliiton kanssa ei kuultu.

Työura
------

Ennen siirtymistään Finnairille Hienonen oli toiminut Stockmannin varatoimitusjohtajana. Hän on työskennellyt uransa aikana yli kaksikymmentä vuotta Stockmannin ja Timberjackin palveluksessa Venäjällä. Hienonen on ollut lyhyen aikaa myös Keskon palveluksessa.

### Finnairin toimitusjohtajana

Jukka Hienosen toimitusjohtajakaudella Finnairin eri henkilöstöryhmien työehtokysymykset nousivat rajusti esiin. Hienonen otti voimakkaasti kantaa henkilöstön etujärjestöjen toimintaan sekä sen aiheuttamaan ristiriitaan yhtiön kannattavuuden ja muiden intressiryhmien näkökulmasta. Hienosen aikana muun muassa sekä matkustamohenkilöstö että lentäjät olivat kertaalleen lakossa.

Hienonen kirjoitti 29. tammikuuta 2009 Finnairin blogissaan otsikolla *"Mistä lentäjien sopimusneuvottelussa on kyse?"* näkemyksiään Finnairin lentäjien työehtosopimuksesta.
Kirjoituksesta muodostui kiista kun Liikennelentäjien entinen puheenjohtaja Panu Mäki syytti Finnairia blogivastauksensa julkaisematta jättämisestä. Finnairin talousviestintäjohtaja Taneli Hassisen mukaan kirjoitus ei ollut kommentti, vaan se oli itsessään blogi ja sille olisi tullut hankkia oma kanava.

Nimettömäksi jäänyt taho julkaisi YouTube-sivustolla blogikiistaan viittaavan videon, jossa hyödynnettiin Hitlerin viimeisistä hetkistä kertovan Perikato-elokuvan tunnettua kohtausta uudelleen tekstitettynä. Mediassa videon tekijöiksi epäiltiin Finnairin lentäjiä.

Hienonen ei kannattanut prikaatikenraali Arto Rädyn komitean ehdotusta siitä, että Finnair hankkisi Finnairin ja puolustusvoimien yhteiskäyttöön kaksi Airbus-tyyppistä ilmatankkauskonetta. Ongelmaksi nähtiin kustannusten jako Finnairin ja ilmavoimien kesken sekä turvallisuus- ja maineriski Suomen mahdollisesti osallistuessa kansainvälisiä jännitteitä sisältäviin sotilasoperaatioihin. 

Hienosen aikana Finnair toteutti noin 250 miljoonan euron osakeannin, jolla rahoitettiin osaltaan runsaan miljardin euron suuruista laivastoinvestointiohjelmaa. Investoinnit kohdistuivat laajarunkoisten Airbus-lentokoneiden hankintaan. Koneita käytetään pääasiassa Aasian-liikenteessä.

Finnairin toimitusjohtajana Hienonen antautui julkiseen keskusteluun Finnairin saadessa osakseen mediassa kritiikkiä Thaimaan lomalentojen myöhästymisten vuoksi. Median vaatimuksesta liikenneministeri Anu Vehviläinen otti liikenne- ja viestintäministeriön puolesta asiaan kantaa.

Hienonen ilmoitti eroavansa Finnairin toimitusjohtajan tehtävistä elokuussa 2009. Syyksi erolle hän ilmoitti "vanhojen yhtiöiden" joustamattomuuden. Erityisen joustamattomiksi Hienonen nimesi työehtosopimukset ja ilmailusäädökset.

### SRV:n johdossa

Finnairilta Hienonen siirtyi SRV-yhtiöiden toimitusjohtajaksi elokuusta 2010 alkaen. Ennen toimitusjohtajakauttaan hän oli ollut kahden vuoden ajan SRV:n hallituksen jäsen.

Hienonen kertoi joulukuussa 2014 jättävänsä SRV-yhtiöiden toimitusjohtajan tehtävät omasta aloitteestaan. Eroon ei Hienosen mukaan liittynyt dramatiikkaa, vaan hän oli jo halukas siirtymään uusiin tehtäviin oltuaan pitkään SRV:n toiminnassa mukana. SRV:n hallituksen puheenjohtaja ja pääomistaja Ilpo Kokkila kehui Hienosen saavutuksia yhtiön johdossa.

Yksityiselämä
-------------

Hienonen asuu Helsingissä. Hän on naimisissa, ja liitosta on syntynyt kaksi tytärtä. Hienonen on kertonut harrastavansa purjehdusta. Suomen kielen lisäksi hän taitaa englantia, ruotsia ja venäjää.

Lähteet
-------

1. ↑  Finnairin toimitusjohtaja eroaa kypsyttyään äänekkääseen klikkiin  7.8.2009. YLE Uutiset. Viitattu 7.8.2009.
2. ↑  Hienosen: Henkilöstö elää menneisyydessä *Taloussanomat*.  19.10.2006. Viitattu 28.5.2011.
3. ↑  Pörssitiedote *newsclient.omxgroup.com*.  25.10.2006. Viitattu 28.5.2011.
4. ↑  Pörssitiedote *newsclient.omxgroup.com*.  14.10.2011. Viitattu 28.5.2011.
5. ↑  Hienonen, Jukka: Mistä lentäjien sopimusneuvottelussa on kyse?  29.1.2009. Finnairin blogit.  Arkistoitu 3.2.2009. Viitattu 9.2.2009.
6. ↑  Peltola, Jari: Finnair-pomo kiehuu sappea blogissaan *Kauppalehti*.  29.1.2009. Viitattu 9.2.2009. [vanhentunut linkki]
7. ↑  Finnairissa kiehuu lihava blogiriita *Kauppalehti*.  30.1.2009.  Arkistoitu 3.2.2009. Viitattu 9.2.2009.
8. ↑  Lentäjien vastaisku *Iltalehti*.  8.2.2009.  Arkistoitu 14.3.2009. Viitattu 28.5.2011.
9. ↑  Pörssitiedote *newsclient.omxgroup.com*.  21.11.2007. Viitattu 28.5.2011.
10. ↑  Liikenneministeri ripittää Finnairia myöhästelyistä *Uusi Suomi*.  11.1.2008. Viitattu 7.8.2009. [vanhentunut linkki]
11. ↑  "Finnairin Hienonen kyllästyi joustamattomuuteen". Kaleva 8.8.2009.
12. 1 2  Finnairista eroava Jukka Hienonen siirtyy SRV Yhtiöihin *Ilta-Sanomat*.  16.12.2009. Viitattu 16.12.2009.
13. ↑  SRV:n toimitusjohtaja vaihtuu – Jukka Hienonen lähtee pois *Taloussanomat*.  9.12.2014. Viitattu 20.2.2015.
14. ↑  Sajari, Petri: SRV:n toimitusjohtaja erosi yllättäen: "Aloin kangistua kaavoihin" *hs.fi*.  9.12.2014. Helsingin Sanomat. Viitattu 20.2.2015.
15. ↑  Orola, Matias: Liikemiehestä kasvoi lentokapteeni *Helsingin Sanomat*. Viitattu 5.2.2010.

Aiheesta muualla
----------------

* Finnairin lehdistötiedote: Jukka Hienonen Finnairin toimitusjohtajaksi
* Finnairin lehdistötiedote: Finnairin toimitusjohtaja eroaa
* SRV Yhtiöt Oyj:n lehdistötiedote: Jukka Hienonen SRV:n toimitusjohtajaksi[vanhentunut linkki]
* Janne Salonen: Fortsatt expansion. (Haastattelu) *Affärsmagasinet Forum*, 31.01.2008, nro 2008-01, s. 21-23. ISSN 0533070X. Artikkelin verkkoversio.  sv